Валянціна Курсевіч

**Валянціна Вацлаваўна Курсевіч** (1965, Суботнікі, Івейскі раён, Гарадзенская вобласьць, цяпер Беларусь) — дзяржаўная дзяячка Беларусі.

Дэпутатка Палаты прадстаўнікоў Беларусі 6-га і 7-га скліканьняў (зь 2016 году) ад Заслаўскай акругі № 77. Займала ў Палаце прадстаўнікоў пасаду намесьніцы старшыні Пастаяннай камісіі па ахове здароўя, фізычнай культуры, сямейнай і моладзевай палітыцы.

## Жыцьцяпіс
У 1988 годзе скончыла Менскі дзяржаўны мэдычны інстытут па спэцыяльнасьці «Лекарская справа». Працавала лекаркай выязной брыгады станцыі хуткай мэдычнай дапамогі Менскага раёну. Пазьней перайшла на працу кардыялягіняй у Менскае раённае тэрытарыяльнае мэдычнае абʼяднаньне. Затым уладкавалася кардыялягіняй і рэўматалягіняй у Менскую абласную клінічную лякарню, дзе стала намесьніца галоўнага лекара па мэдычнай частцы. У наступным заняла пасаду загадніцы кардыялягічнага аддзяленьня 2-й гарадзкой клінічнай лякарні Менску. Скончыла Акадэмію кіраваньня пры прэзыдэнце Беларусі. Напісала звыш 20 навуковых артыкулаў у галіне кардыялёгіі і рэўматалёгіі.

## Дэпутатка Палаты прадстаўнікоў
11 верасьня 2016 году абралася дэпутаткай Палаты прадстаўнікоў Беларусі 6-га скліканьня ад Заслаўскай акругі № 77 у Менскім раёне. Цягам тэрміну паўнамоцтваў ад 18 кастрычніка 2016 году па 4 сьнежня 2019 году займала пасаду намесьніцы старшыні Пастаяннай камісіі па ахове здароўя, фізычнай культуры, сямейнай і моладзевай палітыцы. Адказвала за 3 законапраекты, прынятыя ў 2-м чытаньні на прапанову Савету міністраў Беларусі:
# 13 чэрвеня 2017 году «Аб унясеньні зьмяненьняў і дапаўненьняў у некаторыя законы Рэспублікі Беларусь у пытаньнях дзяржаўных дапамогаў сем’ям, якія выхоўваюць дзяцей»;
# 2 кастрычніка 2018 году «Аб унясеньні дапаўненьня ў Грамадзянскі працэсуальны кодэкс Рэспублікі Беларусь», паводле якога спагнаньне алімэнтаў прывялі ў адпаведнасьць з Гааскай канвэнцыяй 2007 году «Аб міжнародным парадку спагнаньня алімэнтаў на дзяцей і іншых формаў утрымання сям’і»;
# 19 чэрвеня 2019 году «Аб зьмяненьні Закону «Аб санітарна-эпідэміялягічным дабрабыце насельніцтва», паводле якога спагнаньне алімэнтаў прывялі ў адпаведнасьць з Гааскай канвэнцыяй 2007 году «Аб міжнародным парадку спагнаньня алімэнтаў на дзяцей і іншых формаў утрыманьня сям’і».

17 лістапада 2019 году пераабраралася ў Палату прадстаўнікоў 7-га скліканьня ад Заслаўскай акругі № 77. Стала сяброўкай дэпутацыі Нацыянальнага сходу Беларусі ў Парлямэнцкім сходзе Саюзу Беларусі і Расеі, дзе ўваходзіла ў склад Камісіі па інфармацыйнай палітыцы. Таксама была сяброўкай 5 працоўных групаў Нацсходу Беларусі па супрацы з замежнымі парлямэнтамі — Бахрэйну, Вялікабрытаніі, Ірану, Румыніі і Тайлянду. Адказвала за 2 законапраекты, прынятыя ў 2-м чытаньні на прапанову Савету міністраў:
# 9 красавіка 2020 году «Аб зьмяненьні Закону «Аб лекавых сродках»;
# 19 лістапада 2020 году «Аб зьмяненьні законаў у пытаньнях аховы здароўя і аказаньні псыхалягічнай дапамогі».

## Крыніцы

## Вонкавыя спасылкі
* 
* 

Катэгорыя:Нарадзіліся ў Івейскім раёне
Катэгорыя:Беларускія жанчыны
Катэгорыя:Беларускія лекары
Катэгорыя:Выдатнікі аховы здароўя Беларусі
Катэгорыя:Жанчыны-палітыкі
Катэгорыя:Дэпутаты Палаты Прадстаўнікоў Нацыянальнага сходу Рэспублікі Беларусь 6-га скліканьня
Катэгорыя:Узнагароджаныя Ганаровай граматай Нацыянальнага сходу Рэспублікі Беларусь
Катэгорыя:Дэпутаты Палаты Прадстаўнікоў Нацыянальнага сходу Рэспублікі Беларусь 7-га скліканьня